Folketing
2003-11-26

Sådan kan fru Sandy Brinck på ingen måde stille det op. Den ændring af reguleringen, der finder sted, har lidt forskellig virkning for forskellige indkomstgrupper. Det er faktisk sådan, at godt og vel halvdelen af dem, der modtager boligsikring, vil opleve, at der ingen forandring bliver efter den nye regulering. For godt og vel halvdelen er det uændret. Så er der nogle, som stadig væk får en stigning, men en lidt mindre stigning end før, og så er der andre, som decideret vinder på det, altså får mere i boligsikring, end de fik før. Der er det sammensat sådan, at personer med de laveste indkomster generelt vil modtage lidt mere i boligsikring, mens personer med højere indkomster generelt vil modtage mindre i boligsikring. Så der er altså en fornuftig social profil i det.